text: Cléomadès bien percevoit
   Tout ce que Durbans en faisoit.
   Nonpourquant moult couvertement
   Le faisoit, et moult sagement
   Durbans; mais moult ert percevans
   Cléomadès, et clervéans,
   Mais il couvenir l'en laissoit ;
   Car bien à merir li baoit.
   PageV02P093
   Cléomadès n'a detriié.
   Après mengier a pris congié
   À Durbant et non à autrui ;
   Car ne veut c'on sache de lui
   Le point que il se mouveroit,
   Car moult durement redoutoit
   Que prieres ne l'arrestassent
   Contre son gré, et detriassent ;
   Car à envis escondissoit
   Riens, puisque dame l'en prioit,
   Ne damoisele, ne pucele,
   Jà ne fust de si grant querele,
   Que il ne feïst son povoir 
   D'acomplir trestout lor vouloir.
  